**13 დეკემბერი**

**ს-89**

**დანართი**

**„მიკრო, მცირე და საშუალო საწარმოების მხარდაჭერის სახელმწიფო პროგრამის“ ფარგლებში ჩამოყალიბებული საჯარო სამართლის იურიდიული პირის „აწარმოე საქართველოში“ საკონსულტაციო ცენტრების მიერ გასაწევი მომსახურებების პირობები**

წინამდებარე დოკუმენტის მიზანია დაადგინოს საქართველოს მთავრობის 2022 წლის 14 დეკემბრის N567 დადგენილებით (შემდგომში დადგენილება) დამტკიცებული „მიკრო, მცირე და საშუალო საწარმოების მხარდაჭერის სახელმწიფო პროგრამის“ ფარგლებში საჯარო სამართლის იურიდიული პირის - აწარმოე საქართველოში (შემდგომში - სააგენტო) საკონსულტაციო ცენტრების მიერ მეწარმე სუბიექტისათვის გასაწევი მომსახურების სახეები, ამ მომსახურებების გაწევის წესი, მეწარმე სუბიექტის სავალდებულო კრიტერიუმები და პროგრამაში მონაწილეობის ეტაპები, ვადები და პირობები.

პროგრამით განსაზღვრული მომსახურებები მოიცავს სამ მიმართულებას:

* საკონსულტაციო მომსახურება
* ბიზნეს უნარების გაუმჯობესება
* საინფორმაციო მომსახურება

საკონსულტაციო ცენტრების მიერ ამ პროგრამით დადგენილი მომსახურების მიღების შესაძლებლობა, გარდა საინფორმაციო მომსახურებისა, ექნება მხოლოდ იმ რეგიონში ბიზნესის განმახორციელებელ მეწარმე სუბიექტს,[[1]](#footnote-1) სადაც მდებარეობს საკონსულტაციო ცენტრი.

მომსახურების მიმღები მეწარმე/ბიზნეს სუბიექტის სავალდებულო კრიტერიუმები დგინდება მომსახურების მიმართულებების შესაბამისად.

**თავი I**

**საკონსულტაციო მომსახურების მიმართულება**

საკონსულტაციო მომსახურების გაწევის მიმართულება მოიცავს კონკრეტული მეწარმე სუბიექტის დიაგნოსტიკას, მისი შემდგომი განვითარების გზების იდენტიფიცირებას, საკონსულტაციო კომპანიის ჩართულობით მასზე მორგებული მომსახურების მიწოდებას და ამავე მომსახურების თანადაფინანსებას.

**მუხლი 1. საკონსულტაციო მომსახურების მიმართულების ფარგლებში მეწარმე სუბიექტი შეძლებს ქვემოთ მოცემულ მოდულებში შესაბამისი მომსახურებების მიღებას:**

ა) გაყიდვები და მარკეტინგი,

ბ) საგადასახადო საკითხები,

გ) იურიდიული მომსახურება,

დ) ფინანსები და ბუღალტერია,

ე) ბიზნეს მოდელირება და სტრატეგიის დაგეგმვა,

ვ) გაციფრულება.

**მუხლი 2. საკონსულტაციო მომსახურების მიმართულების ფარგლებში ჩართული მეწარმე სუბიექტის კრიტერიუმები:**

**1) საკონსულტაციო მომსახურების მიმართულების ფარგლებში ჩართული მეწარმე სუბიექტი გარდა დადგენილების მე-4 მუხლის პირველი პუნქტით განსაზღვრული მოთხოვნებისა უნდა აკმაყოფილებდეს შემდეგ კრიტერიუმებს:**

ა)მისი ეკონომიკური საქმიანობა არ შეესაბამება საქართველოს ეროვნული კლასიფიკატორის - სეკ 006-2016 (NACE-Rev-2) ის შემდეგ საქმიანობის კოდებს:

|  |  |  |
| --- | --- | --- |
| **განყოფილება** | **ქვეკლასი** | **ქვეკლასის დასახელება** |
| 01 | 01.28.0 | სანელებლების, არომატული, ნარკოტიკული და ფარმაცევტული კულტურების მოყვანა |
| 01 | 01.70.0 | ნადირობა, ჭერა და მასთან დაკავშირებული მომსახურება |
| 20 | 20.51.0 | ფეთქებადი ნივთიერებების წარმოება |
| 64 | 64.11.0 | ცენტრალური ბანკის საქმიანობა |
| 64 | 64.19.1 | კომერციული ბანკების საქმიანობა |
| 64 | 64.19.9 | მონეტარული შუამავლობის სხვა სახეები |
| 64 | 64.20.0 | ჰოლდინგური კომპანიების საქმიანობები |
| 64 | 64.30.0 | ტრასტები, ფონდები და მსგავსი ფინანსური სუბიექტები |
| 65 | 65.30.0 | საპენსიო ფონდების საქმიანობები |
| 82 | 82.91.0 | გადასახდელების შემგროვებელი სააგენტოების და საკრედიტო ბიუროების საქმიანობები |
| 84 | 84.11.1 | ცენტრალური და ადგილობრივი ორგანოების აღმასრულებელი და საკანონმდებლო მართვა |
| 84 | 84.11.2 | ფინანსური და ფისკალური საქმიანობის მართვა და ზედამხედველობა |
| 84 | 84.11.3 | ზოგადი ეკონომიკური და სოციალური დაგეგმვის და სტატისტიკის სამსახურების მართვა და ფუნქციონირება |
| 84 | 84.11.4 | სახელმწიფო მმართველობის დამხმარე საქმიანობები |
| 84 | 84.12.0 | ჯანდაცვის, განათლების, კულტურული მომსახურების და სხვა სოციალური მომსახურების საქმიანობების რეგულირება, სოციალური უსაფრთხოების გარდა |
| 84 | 84.13.0 | ბიზნესის ეფექტიანობის ხელშეწყობა და რეგულირება |
| 84 | 84.21.0 | საგარეო საქმიანობა |
| 84 | 84.22.0 | თავდაცვის საქმიანობები |
| 84 | 84.23.0 | იუსტიციის და სასამართლოების საქმიანობები |
| 84 | 84.24.0 | საზოგადოებრივი წესრიგის და უსაფრთხოების უზრუნველყოფის საქმიანობები |
| 84 | 84.25.0 | სახანძრო მომსახურების საქმიანობები |
| 84 | 84.30.0 | სავალდებულო სოციალური უსაფრთხოების საქმიანობები |
| 94 | 94.11.0 | ბიზნესის და დამსაქმებელთა საწევრო ორგანიზაციების საქმიანობები |
| 94 | 94.12.0 | პროფესიული საწევრო ორგანიზაციების საქმიანობები |
| 94 | 94.20.0 | პროფესიული კავშირების საქმიანობები |
| 94 | 94.99.0 | სხვა საწევრო ორგანიზაციების საქმიანობები, სხვა დაჯგუფებებში ჩაურთველი |
| 99 | 99.00.0 | ექსტერიტორიული ორგანიზაციების და ორგანოების საქმიანობები |

ბ) მისი ეკონომიკური საქმიანობა არ მოიცავს:

1. რელიგიურ, პოლიტიკურ, საომარი და სხვა მსგავს აქტივობებს;

2. ნებისმიერი პროდუქტის ან აქტივობის წარმოებას ან ვაჭრობას, რომელიც მიჩნეულია არალეგალურად ქვეყნის კანონმდებლობით ან რეგულაციებით ან საერთაშორისო კონვენციებითა და შეთანხმებებით, ან ექვემდებარება საერთაშორისო აკრძალვებს, როგორებიცაა: - - ოზონის დამშლელი/გამანადგურებელი ნივთიერებები; - - პოლიკლორირებული ბიფენილი; - - გარეული ჯიშის ცხოველები; - - „გადაშენების პირას მყოფი სახეობებით საერთაშორისო ვაჭრობის შესახებ კონვენციით“ (CITES) რეგულირებული სახეობები;

3. ზრდასრულთა გასართობი საშუალებების წარმოებას ან/და ვაჭრობას (ე. წ. „Production or trade-in adult entertainment“);

4. იარაღისა და საბრძოლო მასალების წარმოებას ან/და ვაჭრობას;

5. ალკოჰოლური სასმელების წარმოება ან/და ვაჭრობა (ლუდის, ყურძნის ღვინის, სიდრისა და სხვა ხილის ღვინოების გარდა);

6. თამბაქოს წარმოებას ან/და ვაჭრობას;

7. აზარტული თამაშების, კაზინოებისა და ეკვივალენტური კომპანიების საქმიანობებს;

8. რადიოაქტიური მასალების წარმოებას ან/და ვაჭრობა (ეს არ ეხება სამედიცინო აღჭურვილობის, ხარისხის კონტროლის (გაზომვის) აღჭურვილობისა და ნებისმიერი აღჭურვილობის შეძენას, სადაც რადიოაქტიური წყარო უმნიშვნელოა ან/და ადეკვატურად დაცული;

9. შეუერთებელი/შეუკვრელი აზბესტის ბოჭკოების წარმოებას ან/და ვაჭრობას (აღნიშნული არ ვრცელდება შეკრული აზბესტის ცემენტის ფურცლის შეძენასა და გამოყენებაზე, სადაც აზბესტის შემცველობა 20%-ზე ნაკლებია);

10. საზღვაო გარემოში 2,5 კმ-ზე მეტი სიგრძის ბადის გამოყენებით თევზაობას;

11. წარმოებას ან საქმიანობას, რომელიც მოიცავს იძულებითი შრომის საზიანო ან ექსპლუატაციურ ფორმებს/ბავშვებისათვის საზიანო შრომას;

12. მნიშვნელოვანი მოცულობის საშიში ქიმიკატების წარმოებას, ვაჭრობას, შენახვას ან/და ტრანსპორტირებას ან/და მათ გამოყენებას კომერციული მოხმარებისთვის (საშიში ქიმიკატები მოიცავს ბენზინს, ნავთსა და სხვა ნავთობპროდუქტებს);

13. ტყეების გაჩეხვას ტროპიკული ტენიანი ტყის პირველადი სახით გამოყენების მიზნით;

14. ხის ან სხვა სატყეო პროდუქტების წარმოებას ან ვაჭრობა, გარდა მდგრადად მართვადი ტყეებისა;

15. ტრანსსასაზღვრო ვაჭრობას ნარჩენებით ან ნარჩენი პროდუქტებით, გარდა გადამუშავებისთვის განკუთვნილი არასახიფათო ნარჩენებისა;

16. მდგრადი ორგანული დამაბინძურებელი ნივთიერებების წარმოებას ან/და ვაჭრობას;

17. საქმიანობას, რომელიც მოიცავს ეროვნული პარკის ან მსგავსი დაცული ტერიტორიის მნიშვნელოვან დეგრადაციას;

18. საქმიანობას, რომელიც მოიცავს სამსახურში მუშათა/დასაქმებულთა ფუნდამენტური პრინციპებისა და უფლებების დაუცველობას/ შეუსრულებლობას;

19. საქმიანობას, რომელიც მოიცავს უძრავი ქონებით სპეკულაციას;

20. საქმიანობას, რომელიც მოცემულია გარემოსდაცვითი შეფასების კოდექსის დანართ №1-სა და დანართ №2-ში.

გ) მეწარმე სუბიექტი არის სააგენტოს საკონსულტაციო ცენტრის წევრი და რეგისტრირებულია სააგენტოს საკონსულტაციო ცენტრის ბაზაში;

დ) მეწარმე სუბიექტი რეგისტრირებულია მეწარმე სუბიექტთა რეესტრში პროგრამის ფარგლებში საკონსულტაციო მომსახურების მიღების მიზნით სააგენტოსთან ხელშეკრულების გაფორმების მომენტამდე არანაკლებ ერთი კალენდარული წლით ადრე.

ე) მეწარმე სუბიექტის მიერ მიღებული შემოსავალი, სააგენტოსთან ხელშეკრულების გაფორმებამდე წინა თორმეტი თვის მანძილზე, არის ან აღემატება 30 000 ლარს, რაც დასტურდება ქვემოთ მოცემული დოკუმენტაციით ანბანური თანმიმდევრობის გათვალიწინებით:

ე.ა) სსიპ შემოსავლების სამსახურიდან მიღებული ცნობით,

ე.ბ) შესაბამისი კონტრაქტებით, მიღება-ჩაბარების აქტებით, თანხის გადახდის დამადასტურებელი დოკუმენტებით ან/და კომპანიის მიერ წარდგენილი სხვა ნებისმიერი რელევანტური დოკუმენტაციით,

ე.გ) კომპანიის დირექტორის მიერ მიღებული შემოსავლების შესახებ ხელმოწერილი ცნობით.

2. ამ მუხლის პირველი პუნქტის „დ“ და „ე“ ქვეპუნქტით განსაზღვრული კრიტერიუმის დაკმაყოფილება არ არის სავალდებულო იმ მეწარმე სუბიექტებისთვის, რომლებიც არიან 2020-2023 წლების მიკრო და მცირე მეწარმეობის ხელშეწყობის პროგრამის ბენეფიციარები.

**მუხლი 3. საკონსულტაციო მომსახურების მიმართულებით განსაზღვრული სერვისების მიღების ეტაპები:**

1. საკონსულტაციო მომსახურების მიღების მიზნით მეწარმე სუბიექტი რეგისტრირდება სააგენტოს პროგრამულ უზრუნველყოფაში.

2. მეწარმე სუბიექტი ცენტრის თანამშრომელთან ერთად პროგრამული უზრუნველყოფაში ავსებს ბიზნეს დიაგნოსტიკის ტესტს.

3. შევსებულ დიაგნოსტიკის ფორმას 30 კალენდარული დღის ვადაში განიხილავს სააგენტო და ადგენს კონკრეტული მეწარმე სუბიექტის საჭიროებების შესაბამისი მომსახურების/მომსახურებების ჩამონათვალს.

4. დადგენილი საჭიროებების შესაბამისად მეწარმე სუბიექტი სააგენტოს მიერ მისთვის მიწოდებული საკონსულტაციო კომპანიების სიიდან ირჩევს მისთვის სასურველ კომპანიას.

5. სააგენტოს, არჩეულ საკონსულტაციო კომპანიასა და მეწარმე სუბიექტს შორის ფორმდება სამმხრივი ხელშეკრულება.

6. საკონსულტაციო კომპანია, ხელშეკრულებით განსაზღვრული პირობების შესრულების შემდეგ, პროგრამული უზრუნველყოფის მეშვეობით, გაწეული მომსახურების თაობაზე შესრულების ანგარიშს, მიღება-ჩაბარების აქტს და ბენეფიციარის მხრიდან თანხის გადახდის დამადასტურებელ დოკუმენტს წარუდგენს სააგენტოს.

7. სააგენტო ვალდებულია საკონსულტაციო კომპანიას გადაურიცხოს მომსახურების საფასურიდან მისი წილი თანადაფინანსების თანხა ამ მუხლის მე-5 პუნქტით განსაზღვრული ხელშეკრულებით დადგენილი წესის შესაბამისად.

**მუხლი 4. მომსახურების მიმწოდებელი საკონსულტაციო კომპანია**

ამ თავით გათვალიწინებული მიმართულების ფარგლებში, ბენეფიციარისათვის საკონსულტაციო მომსახურებების მიწოდებას ახორციელებს საკონსულტაციო კომპანია სააგენტოსთან გაფორმებული მომსახურების ხელშეკრულების საფუძველზე და ამ ხელშეკრულებით დადგენილი უფლება-მოვალეობების ფარგლებში.

**მუხლი 5. თანადაფინანსების მოცულობა და ლიმიტები**

1. სააგენტოს მიერ საკონსულტაციო მომსახურების მიმართულების ფარგლებში მეწარმე სუბიექტისთვის გასაცემი თანადაფინანსების მაქსიმალური მოცულობა თითოეული ბენეფიციარის შემთხვევაში არ უნდა აღემატებოდეს 10,000 ლარს ყველა მოდულში, გარდა გაციფრულებისა. გაციფრულების მიმართულებით მომსახურებით სარგებლობის შემთხვევაში სააგენტოს თანადაფინანსების მაქსიმალური ოდენობა შეადგენს 25,000 ლარს.

2. საკონსულტაციო მომსახურებების დაფინანსებაში სააგენტოს პროცენტული მონაწილეობის მაჩვენებლები განისაზღვრება შემდეგი წესით:

ა) თუ ხელშეკრულების გაფორმებამდე წინა 12 კალენდარული თვის განმავლობაში მეწარმე სუბიექტის მიერ მიღებული შემოსავალი არის 2 მლნ ლარიდან - 10 მლნ ლარამდე - სრული ღირებულების 50%-ის ოდენობით,

ბ) თუ ხელშეკრულების გაფორმებამდე წინა 12 კალენდარული თვის განმავლობაში მეწარმე სუბიექტის მიერ მიღებული შემოსავალი არის:

* 30,000-500,000 ლარამდე - არაუმეტეს სრული ღირებულების 90%-ის ოდენობით;
* 500,000-2,000,000 ლარამდე - არაუმეტეს სრული ღირებულების 70%-ის ოდენობით;

3. ამ მუხლის პირველი პუნქტით განსაზღვრული თანადაფინანსების მაქსიმალურ მოცულობაში სააგენტოს მონაწილეობის პროცენტული მაჩვენებელი შესაძლოა გაიზარდოს 5%-ით, თუმცა არაუმეტეს 95%-სა, იმ მეწარმე სუბიექტებისთვის:

ა) რომელთა - 50%-ზე მეტი წილის მესაკუთრე ქალია ან,

ბ) რომელთა 50%-ზე მეტი წილის მესაკუთრე არის იძულებით გადაადგილებული პირი, ან

გ) რომელთა 50%-ზე მეტი წილის მესაკუთრე არის საქართველოს მთავრობის 2012 წლის 23 ივლისის N279 დადგენილებით გათვალისწინებული სოციალური პაკეტის მიმღები შეზღუდული შესაძლებლობის მქონე პირი.

**თავი II**

**ბიზნეს უნარების გაუმჯობესების მიმართულება**

ბიზნეს უნარების გაუმჯობესების მიმართულება მოიცავს მეწარმე სუბიექტის საჭიროებებზე მორგებული მოკლევადიანი/გრძელვადიანი სამუშაო შეხვედრებისა და ლექციების/ტრენინგების მიწოდებას, მათ შორის და არა მხოლოდ, ბიზნეს შეხვედრების ორგანიზებას როგორც ადგილობრივ, ისე საერთაშორისო დონეზე.

**მუხლი 6. . ბიზნეს უნარების გაუმჯობესების მიმართულება მოიცავს შემდეგ მოდულებს:**

ა) გაყიდვები და მარკეტინგი,

ბ) საგადასახადო საკითხები,

გ) იურიდიული მომსახურება,

დ) ფინანსები და ბუღალტერია,

ე) ბიზნეს მოდელირება და სტრატეგიის დაგეგმვა,

ვ) გაციფრულება.

**მუხლი 7. ბიზნეს უნარების გაუმჯობესების მიმართულებით განსაზღვრული მომსახურების მიწოდება განხორციელდება შემდეგი მეთოდებით:[[2]](#footnote-2)**

1. ბიზნეს უნარების გაუმჯობესების მიმართულებით განსაზღვრული მომსახურების მიწოდების ძირითადი და დამატებითი მეთოდები:

ა) ტრენინგები - შერჩეული თემის ირგვლივ კომპლექსური სწავლება, რომელიც მოიცავს 2-7 დღემდე სწავლების პერიოდს;

ბ) სამუშაო შეხვედრები (workshop) - ერთჯერადი ჯგუფური აქტივობა, რომელიც მოიცავს 2-6 საათამდე ინტენსიურ აქტივობას და პრაქტიკულ კომპონენტს;

გ) სასწავლო პროგრამები - უმაღლეს და პროფესიულ სასწავლებლებთან ან საერთაშორისო პარტნიორებთან თანამშრომლობით შემუშავებული სასწავლო პროგრამა, რომელიც მორგებული იქნება რეგიონის ბიზნეს საჭიროებაზე;

**მუხლი 8. ბიზნეს უნარების გაუმჯობესების მიმართულებით განსაზღვრული მომსახურებით სარგებლობისთვის მეწარმე სუბიექტი, გარდა დადგენილების მე-4 მუხლის მე-2 პუნქტით განსაზღვრულისა, უნდა აკმაყოფილებდეს შემდეგ კრიტერიუმებს:**

ა) მისი ეკონომიკური საქმიანობა აკმაყოფილებს ამავე ბრძანების პირველი თავის მე-2 მუხლის პირველი პუნქტის „ა“ და „ბ“ ქვეპუნქტის მოთხოვნებს და

ბ) კონკრეტულ ღონისძიებაზე დასწრების მიზნით გავლილი აქვს რეგისტრაცია საკონსულტაციო ცენტრების ოფიციალურ ვებ გვერდზე და კონკრეტულ ღონისძიებაზე დასწრების მიზნით შევსებული აქვს შესაბამისი სარეგისტრაციო ფორმა.

**მუხლი 9. ბიზნეს უნარების გაუმჯობესების მიმართულებით განსაზღვრული მომსახურების მიღების ეტაპები**

1. ბიზნეს უნარების გაუმჯობესების მიმართულებით, ამ თავის მე-6 მუხლით დადგენილი მოდულების შესაბამისად სააგენტო აცხადებს ტრენინგს ან სამუშაო შეხვედრას (workshop) რომელის შესახებ ინფორმაციაც ქვეყნდება სააგენტოს საკონსულტაციო ცენტრების ვებ-გვერდზე;
2. მეწარმე სუბიექტი, რომელსაც გავლილი აქვს ბრძანების მე-3 მუხლის მე-2 პუნქტით განსაზღვრული ბიზნეს დიაგნოსტიკა და გამოვლენილი საჭიროება შეესაბამება ვებ-გვერდზე გამოქვეყნებულ ტრენინგს/სამუშაო შეხვედრას (workshop), უფლებამოსილია, რეგისტრაციის გავლის შემდეგ, გამოქვეყნებულ ღონისძიებას დაესწროს დამატებითი კრიტერიუმების დაკმაყოფილების გარეშე.
3. მეწარმე სუბიექტი, რომელსაც არ აქვს გავლილი ამ ბრძანების მე-3 მუხლის მე-2 პუნქტით განსაზღვრული ბიზნეს დიაგნოსტიკა მხოლოდ იმ შემთხვევაში შეძლებს ტრენინგზე/სამუშაო შეხვედრაზე (workshop) დასწრებას, თუკი ამ მუხლის მე-2 პუნქტის შესაბამისად შერჩეული მეწარმე სუბიექტებით ჯგუფის დაკომპლექტების შემდეგ კვლავ დარჩება თავისუფალი ადგილი კონკრეტულ ღონისძიებაზე, მე-8 მუხლის „ბ“ პუნქტის შესაბამისად გაივლის რეგისტრაციასა და რომელიც დააკმაყოფილებს ამავე მუხლის მე-4 პუნქტის შესაბამისად კონკრეტულ ღონისძიებაზე მონაწილეობის მიღების მიზნით სააგენტოს მიერ საკონსულტაციო ცენტრების ოფიციალურ ვებ გვერდზე გამოქვეყნებულ დამატებით კრიტერიუმებს.
4. კონკრეტულ ღონისძიებაზე მონაწილეობის პირობები განისაზღვრება სააგენტოს მიერ და ქვეყნდება საკონსულტაციო ცენტრების ოფიციალურ ვებ გვერდზე.

**თავი III**

**საინფორმაციო მომსახურების მიმართულება**

საინფორმაციო მომსახურების გაწევა მოიცავს, ერთი მხრივ, ურთიერთობის და თანამშრომლობის დამყარებას, როგორც ადგილობრივ მუნიციპალურ ორგანოებთან, ასევე სხვადასხვა ბიზნესის მხარდამჭერ უწყებებთან, დონორ ორგანიზაციებთან, არასამთავრობო ორგანიზაციებთან, ხოლო მეორე მხრივ, მეწარმე სუბიექტისათვის სრულყოფილი ინფორმაციის მიწოდებას, მათ შორის და არა მხოლოდ, ბიზნესის მხარდაჭერის პროგრამების, ბიზნეს სფეროს სიახლეებისა თუ სექტორული კვლევების თაობაზე. ამ თავით გათვალისწინებული მომსახურებით სარგებლობა შეუძლია დადგენილების პირველი მუხლის „ე“ პუნქტით განსაზღვრულ მეწარმე სუბიექტებს.

**მუხლი 10. საინფორმაციო მომსახურების მიმართულების ფარგლებში მეწარმე სუბიექტისთვის მისაწოდებელი მომსახურებები:**

ა) საკონსულტაციო ცენტრის ოფისებში რეგიონის თანამშრომლის მიერ საინფორმაციო მომსახურების მიწოდება;

ბ) ბიზნეს სექტორში არსებულ სიახლეებსა და პროექტებზე ინფორმაციის მიწოდება საკონსულტაციო ცენტრების ოფიციალური ვებ გვერდის საშუალებით.

გ) საკონსულტაციო ცენტრის ოფისის სამუშაო სივრცის, კომპიუტერული მოწყობილობებისა და ინტერნეტის გამოყენება.

1. ბიზნესის განხორციელების ადგილი დგინდება სამეწარმეო საქმიანობის განხორციელების ფაქტობრივი მისამართის შესაბამისად. [↑](#footnote-ref-1)
2. დამატებით შესაძლოა განისაზღვროს ბიზნეს უნარების გაუმჯობესების მიმართულებით განსაზღვრული მომსახურებების მიწოდების სხვა მეთოდი. [↑](#footnote-ref-2)